VENDIM
Nr. 24, datë 25.1.2021

[bookmark: _Hlk63070601]MBI KËRKESËN E OSSH SHA, LIDHUR ME PËRDORIMIN E VLERAVE ZËVENDËSUESE TË KONSUMIT TË ENERGJISË ELEKTRIKE PËRGJATË PERIUDHËS SË ZBATIMIT TË MASAVE PARANDALUESE NDAJ COVID-19

[bookmark: _GoBack]Në mbështetje të neneve 6, 16, 19 dhe 20, të ligjit nr. 43/2015, “Për sektorin e energjisë elektrike”, të ndryshuar; të vendimit të Këshillit të Ministrave (VKM) nr. 243, datë 24.3.2020, “Për shpalljen e fatkeqësisë natyrore”; të VKM-së nr. 8, datë, 24.3.2020, “Për disa shtesa dhe ndryshime në aktin normativ nr. 3, datë 15.3.2020, të Këshillit të Ministrave, ‘Për marrjen e masave të veçanta administrative gjatë kohëzgjatjes së periudhës së infeksionit të shkaktuar nga COVID-19”, të ndryshuar; si dhe nenit 15, të “Rregullores për organizimin, funksionimin dhe procedurat e ERE-s”, të miratuar me vendimin e Bordit të Entit Rregullator të Energjisë (ERE) nr. 96, datë 17.6.2016; Bordi i ERE-s, në mbledhjen e tij nr. 4, të datës 25.1.2021, mbasi shqyrtoi relacionin me nr. 13/7 prot., datë 22.1.2021, të përgatitur nga Drejtoria e Mbrojtjes së Konsumatorit, Performancës dhe Standardeve, mbi kërkesën e Operatorit të Sistemit të Shpërndarjes (OSSH sh.a.), lidhur me përdorimin e vlerave zëvendësuese të konsumit të energjisë elektrike përgjatë periudhës së zbatimit të masave parandaluese ndaj COVID-19,
konstatoi se:
- Bordi i ERE-s vendosi për marrjen e masave të përkohshme me vendimin nr. 58/2020, “Mbi përcaktimin e mënyrës së faturimit të energjisë elektrike, gjatë periudhës së zbatimit të aktit normativ të Këshillit të Ministrave nr. 8, datë 24.3.2020, ‘Për disa shtesa dhe ndryshime në aktin normativ nr. 3, datë 15.3.2020, të Këshillit të Ministrave, ‘Për marrjen e masave të veçanta administrative gjatë kohëzgjatjes së periudhës së infeksionit të shkaktuar nga Covid-19’’, të ndryshuar”, si dhe të VKM-së nr. 243, datë 24.3.2020, “Për shpalljen e fatkeqësisë natyrore”.
- OSSH sh.a. iu drejtua ERE-s me një tjetër komunikim shkresor me nr. 307 prot., datë 13.1.2021, duke kërkuar miratimin e implementimit të leximit periodik dymujor për një periudhë 12-mujore.
- Vendimmarrja e përkohshme e Bordit të ERE-s përmes vendimit nr. 58/2020, krijoi kushtet për OSSH sh.a., që në rrethanat e kufizimeve të lëvizjes së lirë por edhe me qëllim mbrojtjen e punonjësve të tij, të kryejë leximin e matësve njëherë në 3 muaj, duke faturuar përgjatë kohëzgjatjes së efekteve juridike të këtij vendimi, konsumin e energjisë elektrike të së njëjtit muaj të vitit paraardhës. Në muajin e fundit të kohëzgjatjes së këtij vendimi, OSSH sh.a. procedoi me leximin e matësit e lëshimin e faturës korrigjuese, duke iu referuar të dhënave reale të matjes.
- Zbatimi me korrektesë i vendimmarrjes së mësipërme, ishte në vëmendjen e ERE-s, i cili kërkoi nga FSHU sh.a. informacion në lidhje me numrin e ankesave të regjistruara përgjatë kohës së shtrirjes së efekteve juridike të vendimit të Bordit të ERE-s nr. 58/2020.
- Në vijim të analizës së të dhënave të ankesave të regjistruara pranë FSHU sh.a., për faturim me vlerë referuese sipas vendimit nr. 58, datë 26.3.2020, rezulton se ky numër ka pasur një rënie të ndjeshme, duke shënuar 114 ankesa të regjistruara në muajin qershor. 
- Shtrirja e këtyre modaliteteve të leximit do të ndihmojë OSSH sh.a., por edhe FSHU sh.a. në krijimin e një pasqyre më të qartë në lidhje me efektet apo impaktin që krijon realisht kjo mënyrë e re leximi disamujore edhe në përmbushje të detyrave të lëna nga rezoluta e Kuvendit të Shqipërisë, e cila ka parashikuar që ERE të caktojë afate konkrete për OSSH-në dhe FSHU-në për vënien sa më shpejt në punë të sistemit të ri të faturimit, të paktën në disa projekte pilot të identifikuara nga vetë OSSH sh.a., i cili lehtëson në mënyrë të ndjeshme leximin e matjes së energjisë, krijon mundësi dhe opsione të reja duke përshirë edhe leximin periodik disamujor.
- Propozimi i OSSH sh.a., për shtrirjen e efekteve të kësaj mënyre leximi 2-mujore, për një periudhë 1-vjeçare, është përtej nevojës së parashikueshme për implementimin e saj, duke vlerësuar se vetë impakti i pandemisë në popullatë përgjatë periudhës së verës, gjatë vitit 2020, ishte relativisht më i ulët, e për rrjedhojë gjykojmë se implementimi i këtij propozimi për një periudhë 6-mujore, është i mjaftueshëm për të kënaqur nevojat e OSSH sh.a. në kushtet e pandemisë, por edhe duke prodhuar rezultate të analizueshme të tilla që mund të çojnë në zgjatjen e efekteve të këtij propozimi apo vlerësimin e implementimit të këtyre modaliteteve të leximit të matësve për kohëzgjatje më të mëdha. 
Për gjithë sa më sipër cituar, Bordi i ERE-s

VENDOSI:

1. Të miratojë modalitetet e faturimit dhe të leximit të energjisë elektrike, për një periudhë 6-mujore nga hyrja në fuqi e këtij vendimi, si më poshtë:
2. Faturimin e klientëve të energjisë elektrike (familjarë dhe jofamiljarë), duke filluar që nga cikli i leximit të muajit janar 2021 deri në ciklin e leximit të muajit qershor 2021, sipas përcaktimeve të mëposhtme:
2.1 Të gjithë klientët aktivë të kategorisë familjare/jofamiljare, do të faturohen me vlerë referuese zëvendësuese me të njëjtin konsum të muajit përkatës të vitit 2020, dhe në muajin pasardhës, faturimi do të kryhet mbi bazën e leximit të matësit dhe korrigjimin e faturës së muajit paraardhës, nëse konstatohet rrethana. Nga kjo dispozitë përjashtohen kategoritë e klientëve si më poshtë:
a) që në muajin e faturimit me vlerë referuese, kanë faturim 0 kWh në muajin respektiv të vitit paraardhës;
b) kanë ankesë për mbifaturim të energjisë elektrike për muajt për të cilët do të përdoret referenca;
c) kanë bërë ose do të bëjnë kërkesë për pezullim/mbyllje të kontratave të energjisë elektrike në proces, pa hequr detyrimin e OSSH sh.a. për vazhdimin e procedurës së pezullimit/mbylljes së kontratave sipas legjislacionit në fuqi.
2.2. Për kontratat e furnizimit me energji elektrike që nuk kanë faturime të muajit referues të vitit të mëparshëm të konsumit me matje të energjisë elektrike, faturimi me vlera referuese të bëhet bazuar në mesataren e konsumit me matje të energjisë elektrike, të regjistruar gjatë vitit të fundit në sistemin e faturimit.
2.3 Për të gjithë klientët me matje online, procesi i leximit dhe faturimit të vazhdojë i pandryshueshëm.
3. Leximi i matësve të energjisë elektrike për të gjithë kategoritë e klientëve aktiv (familjarë dhe jofamiljarë) do të bëhet në muajin pasardhës të muajit të faturimit me vlerë referuese, dhe nëse konstatohet rrethana do të bëhet korrigjimi në muajin pasardhës duke marrë në konsideratë vlerat e leximit të matësit. 
4. Të gjithë klientët që furnizohen në tregun e parregulluar ose ata që do të fillojnë të furnizohen me energji elektrike në tregun e rregulluar apo të parregulluar, gjatë kohëzgjatjes së efekteve juridike të këtij vendimi, përjashtohen nga parashikimet e pikës 2 të këtij vendimi. 
5. Faturimi i konsumit të ambienteve të përbashkëta të vazhdojë i njëjtë për të gjithë kategoritë e klientëve që iu ofrohet ky shërbim.
6.Faturimin e tarifës së shërbimit (përfshirë TVSH-në) për të gjithë klientët familjarë dhe jofamiljarë me konsum 0 kWh.
7. Kur klienti dokumenton moskonsumim të energjisë elektrike gjatë periudhës së faturimit, objekt i këtij vendimi, OSSH sh.a. është e detyruar të bëjë leximin dhe verifikimin e matësit për këta klientë. FSHU sh.a. do të faturojë këta klientë në bazë të leximeve me matje.
8. Diferencat që do të rezultojnë ndërmjet faturimit me vlerë referuese, zëvendësuese sipas këtij vendimi, dhe vlerës reale të konsumit të lexuar në muajin e dytë do të sistemohen brenda muajit pasardhës.
9. Raportimin në ERE, brenda datës 20 të çdo muaji kalendarik, të të gjithë ankesave të klientëve që do të rezultojnë nga aplikimi i kësaj mënyre faturimi, dhe zgjidhjen e tyre brenda një periudhe 20-ditore nga regjistrimi i ankesës duke mbajtur në konsideratë kushtin e pranimit të ankesave online dhe në sportelet e kujdesit të klientit vetëm sipas rregullave të përcaktuara, sipas protokollit të Autoriteteve të Shëndetësisë, planit të masave të ndërmarra në vendin tonë për ndalimin e përhapjes së pandemisë, si dhe akteve normative për ruajtjen e distancave ndërmjet personave.
10. Pezullimin e përkohshëm të parashikimeve të nenit 11.1, të “Kushteve të përgjithshme të kontratës së Shërbimit Universal të Furnizimit me Energji Elektrike për klientët fundorë”, të miratuar me vendimin e Bordit të ERE-s nr. 15, datë 10.1.2018, përgjatë kohëzgjatjes së këtij vendimi, për kategoritë e parashikuara në pikën 2 të këtij vendimi. 
11. OSSH sh.a. dhe FSHU sh.a. të raportojnë, brenda datës 20 të çdo muaji kalendarik, përgjatë kohëzgjatjes së këtij vendimi, në lidhje me ecurinë e zbatimit të këtij vendimi. 
12. OSSH sh.a. dhe FSHU sh.a. të marrë të gjitha masat për publikimin e këtij vendimi në faqen e internetit të shoqërisë, si dhe në median elektronike e të shkruar për sa është e mundur dhe të njoftojë ERE-n për këtë.
[bookmark: _Hlk63070588]13. Ngarkohet Drejtoria e Mbrojtjes së Konsumatorit, Performancës dhe Standardeve për njoftimin e palëve të interesit mbi këtë vendimmarrje. 
Ky vendim hyn në fuqi menjëherë.
Për këtë vendim mund të kërkohet rishikim në ERE brenda 7 ditëve kalendarike, si dhe mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare. 
Ky vendim botohet në Fletoren Zyrtare.

